

Αρκαλοχώρι, 23/ 06 /2025

Προς: ΜΜΕ

**ΔΕΛΤΙΟ ΤΥΠΟΥ**

**Ολοκληρώθηκε το Πρόγραμμα της Ανταποδοτικής Ανακύκλωσης στα Σχολεία του Δήμου Μινώα Πεδιάδας - Οι μαθητές κατάφεραν να συγκεντρώσουν 1,5 τόνο ανακυκλώσιμων υλικών**

Με επιτυχία ολοκληρώθηκε το καινοτόμο πιλοτικό πρόγραμμα «Ανακύκλωση στα Σχολεία - Προστατεύουμε το Περιβάλλον» από το Δήμο Μινώα Πεδιάδας, σε συνεργασία με την εταιρία Creta Eco Phoenix και τους Συλλόγους Γονέων και Κηδεμόνων. Το πρόγραμμα είχε ως στόχο την ευαισθητοποίηση των μαθητών και την καλλιέργεια περιβαλλοντικής συνείδησης από μικρή ηλικία, επικεντρώνοντας στην ενεργό συμμετοχή των μαθητών οι οποίοι ανακύκλωσαν περίπου 1,5 τόνο υλικών όπως λευκό χαρτί, πλαστικά μπουκάλια νερού/αναψυκτικού, πλαστικά καπάκια, κουτάκια αλουμινίου, σχολικά βιβλία.

Η αρμόδια εταιρία για το πρόγραμμα προχώρησε, στη συλλογή των συγκεντρωμένων ανακυκλώσιμων υλικών, από τα σχολεία του Αρκαλοχωρίου, Καστελλίου και Θραψανού που συμμετείχαν στο Πρόγραμμα καθώς και από το 7ο Σύστημα Αεροπροσκόπων Καστελλίου, όπου επίσης τοποθετήθηκαν κάδοι ανακύκλωσης.

Ο Δήμαρχος Μινώα Πεδιάδας Βασίλης Κεγκέρογλου ανέφερε : «Με μεγάλη ικανοποίηση και αίσθημα υπερηφάνειας, ολοκληρώθηκε επιτυχώς το πιλοτικό πρόγραμμα «Ανακύκλωση στα Σχολεία - Προστατεύουμε το Περιβάλλον». Η ενεργή συμμετοχή των παιδιών ξεπέρασε κάθε προσδοκία και η εικόνα των σχολείων μας να γεμίζουν με ανακυκλώσιμα υλικά, ήταν η καλύτερη επιβράβευση για αυτή την προσπάθεια. Όμως, το σημαντικότερο όλων είναι πως οι μαθητές μας, απέδειξαν ότι μπορούν να γίνουν πραγματικοί πρεσβευτές της περιβαλλοντικής συνείδησης και ότι η νέα γενιά είναι έτοιμη να αναλάβει πρωταγωνιστικό ρόλο στην προστασία του περιβάλλοντος. Το γεγονός ότι η προσπάθειά τους ανταμείφθηκε, ενίσχυσε ακόμα περισσότερο το κίνητρο και την αποτελεσματικότητα του προγράμματος. Το μήνυμα είναι σαφές: η αλλαγή ξεκινά από εμάς, από την καθημερινότητά μας, από την εκπαίδευση των παιδιών μας. Συνεχίζουμε τον αγώνα για έναν Δήμο Μινώα Πεδιάδας που θα αποτελεί πρότυπο πράσινης ανάπτυξης, καθαριότητας και περιβαλλοντικής ευαισθησίας για όλους».

Αξίζει να σημειωθεί ότι το Πρόγραμμα θα ξεκινήσει με την έναρξη της νέας σχολικής χρονιάς, με στόχο να διευρυνθεί σε περισσότερες Δομές και Υπηρεσίες του Δήμου.